พลิกโฉมนวัตกรรมการเงิน ไทยพร้อมผลักดันธุรกรรมการเงินระหว่างประเทศในสมาชิกเอเปค เพื่อสนับสนุนการค้า การลงทุน การท่องเที่ยวและบริการ
น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวว่า รัฐบาลมุ่งพัฒนานวัตกรรมทางการเงินเพื่อเข้าสู่การเงินดิจิทัล  โดยธนาคารแห่งประเทศไทย ร่วมกับธนาคารกลางอื่น ๆ ในภูมิภาคอาเซียนผลักดันโครงการ ASEAN Payment Connectivity ตั้งแต่ปี 2562 เพื่อให้บริการชำระเงินระหว่างประเทศในภูมิภาคมีความสะดวก ปลอดภัย และต้นทุนต่ำ ผลสำเร็จคือประเทศไทยสามารถเชื่อมโยงระบบการชำระเงินระหว่างประเทศ (cross-border payment) 2 รูปแบบ คือ การชำระเงินด้วย QR payment และการโอนเงินระหว่างประเทศ ผ่านบัญชีอย่างสะดวกและรวดเร็ว ส่งผลให้ประเทศไทยเป็นผู้นำในภูมิภาคอาเซียนจากการมีจำนวนการเชื่อมโยงด้านการเงินมากที่สุด ขณะที่ปัจจุบันมี 6 ประเทศนำร่อง การโอนเงินระหว่างประเทศกับไทย ( Cross-border QR Payment) คือ ญี่ปุ่น กัมพูชา เวียดนาม มาเลเซีย อินโดนีเซีย และสิงคโปร์ โดยไม่ต้องพกเงินสดจำนวนมาก ขณะที่อัตราแลกเปลี่ยนดีกว่าการใช้บัตรเครดิต วิธีการเพียงสแกนไทยคิวอาร์โค้ดผ่านแอพพลิเคชั่นของธนาคารที่เข้าร่วมโครงการ 5 ธนาคารพาณิชย์ ได้แก่ กรุงเทพ กสิกรไทย กรุงไทย ไทยพาณิชย์ และกรุงศรีอยุธยาจากโครงการที่ประสบผลสำเร็จนี้ ไทยจึงเสนอแนวปฏิบัติการเชื่อมโยงระบบการชำระเงินระหว่างเขตเศรษฐกิจ ในการประชุมรัฐมนตรีว่าการกระทรวงการคลังเอเปค ครั้งที่ 29 เมื่อวันที่ 20 ตุลาคมที่ผ่านมา รวมทั้งยังได้จัดแสดงนวัตกรรมการชำระเงินทางระบบอิเล็กทรอนิกส์ (Digital Payment) ประกอบด้วย Cross-border QR Payment และ Digital Supply Chain Solution เพื่อเป็นแนวทางให้กับสมาชิกเอเปคอื่น ๆ นำนวัตกรรมนี้ไปประยุกต์ใช้กับประเทศสมาชิกเอเปคในอนาคตด้วย การนำเสนอนวัตกรรมการเงินดิจิทัลนี้ จะทำให้คนไทยและธุรกิจไทยได้ประโยชน์ 4 เรื่อง คือ 1) ระบบการชำระเงินไทย จะมีโครงสร้างพื้นฐานและมีโอกาสขยายฐานไปสู่สมาชิกเอเปค ทั้ง 21 เขตเศรษฐกิจ มีประสิทธิภาพและเท่าทันความเสี่ยงใหม่ในยุคดิจิทัล , 2) ประชาชน มีบริการดิจิทัลเพย์เมนต์ ที่ครอบคลุมในการโอนเงินระหว่างประเทศ( Cross-border QR Payment) ซึ่งมีค่าธรรมเนียมถูกและอัตราเรทค่าเงินที่ดี, 3) ธุรกิจ-SMEs จะมีบริการชำระเงินที่ตอบโจทย์การทำธุรกิจการค้าและการชำระเงินดิจิทัลได้สะดวก ประหยัดเวลาและลดเอกสาร ลดต้นทุนการขยายธุรกิจ และ 4) ผู้ให้บริการชำระเงิน เช่น ธนาคารต่าง ๆ เพิ่มโอกาสและความสามารถในการแข่งขัน ตลอดจนการปรับตัวให้สอดรับกับโลกเงินดิจิทัล